Transitoroof op N1 veroorsaak chaosFoto: Twitter ŉ Transitorooftog Vrydagoggend op die N1, noord van Pretoria naby die Hammanskraal-afrit, het grootskaalse verkeersontwrigting veroorsaak. Die N1 is in albei rigtings tussen Murrayhill en Hammanskraal gesluit ná die voorval wat omstreeks 10:00 plaasgevind het. Die N1-Suid is intussen heropen. Die N1-Noord was teen 13:45 steeds gesluit en verkeer word via Murrayhill na die R101 herlei. Volgens kol. Brenda Muridili, polisiewoordvoerder, het ŉ voertuig glo in ŉ geldwa van SBV vasgejaag wat tot gevolg gehad het dat die geldwa omgeslaan en gerol het. “Nog ŉ voertuig het op die toneel stilgehou. Drie gewapende verdagtes het uit dié voertuig gespring en plofstof gebruik om die geldwa oop te blaas. Die verdagtes het met ŉ onbekende bedrag kontant van die toneel gevlug.” Muridili het gesê dit is nog nie duidelik presies hoeveel verdagtes betrokke was nie. “Veiligheidswagte is beseer tydens die voorval en is na ŉ nabygeleë hospitaal geneem vir behandeling.” Foto: Twitter